Берҙәмлектә- көс

Ҡайҙа ғына бармай, ниҙәр күрмәй,

Ир-егеткәй менән ат башы…

(Башҡорт халыҡ йырынан)

Борон-борондан башҡорт яугирҙары Рәсәйҙе һаҡлауҙа ҡатнашҡан. Үҫеп буй еткәс, егет кеше ҡулына ҡорал алып, ата-әсәһе, туғандары менән хушлашып, ил һаҡларға киткән. Башҡорттар хәрби хеҙмәткә XVI быуаттан уҡ йәлеп ителә. Уларға Рус дәүләтенең көнсығыш сиктәрен һаҡлау бурысы йөкмәтелә. Ә бына 1812 йылғы Ватан һуғышы тарихында башҡорт һыбайлылары яҡты эҙ ҡалдыра. Улар тыуған илде һаҡлап ҡалыуҙы үҙенең бурысы итеп ҡарай. Был һуғышта егерме һигеҙ башҡорт полкы ҡатнашып, ҡаһарманлыҡ күрһәтә. Ошо полктарҙың береһендә башҡорттарҙың арҙаҡлы легендар батыры Ҡаһым түрә етәкселек итә. Уның исеме бөгөнгө көндә лә халыҡтарҙың даны һәм ғорурлығы булып яңғырай. Ул аҡыллы, талантлы, ҡурҡыу белмәҫ командир була. Уның һуғышсылары Наполеон ғәскәрҙәренә ҡаршы батырҙарса һуғышып, фельдмаршал Кутузов тарафынан юғары баһа ала.

Ватан һуғышында рус халҡы башҡа милләт вәкилдәре менән ҡулға-ҡул тотоношоп, берҙәм ҡатнаша. Халыҡтар берҙәмлеге генә бөйөк Еңеүҙәргә илтә беҙҙең илебеҙҙе. Башҡорт яҙыусылары Ҡаһым түрә образын үҙ әҫәрҙәрендә оҫта һүрәтләй. Я.Хамматовтың «Төньяҡ амурҙары» дилогияһында Ҡаһым түрәнең аҡыл менән эш итә белеүсән, етди етәксе итеп ололап күрһәтһә, Б.Бикбай үҙенең «Ҡаһым түрә» исемле драмаһында башҡорт һәм рус халыҡтары араһындағы дуҫлыҡты һүрәтләй. Драмала һүрәтләнеүенсә, Ҡаһым түрә, үлер алдынан : «Туғандарым, рустар менән беҙҙең дуҫлыҡты боҙор өсөн ағыу йөрөтөүселәр киләсәктә лә күп булыр әле ул. Юҡ, юҡ, ундай мәкерҙәргә бирелмәгеҙ, аң булығыҙ!...» - ти. Башҡорт халҡы батырыбыҙҙың был изге һүҙҙәренә мәңге тоғро ҡала. Бөгөн дә улар бер туғандар һымаҡ татыу йәшәй, ҡайғыны ла, шатлыҡты ла уртаҡ бүлешә.

Мин, ошо халҡыбыҙҙың йәш быуын вәкиле булараҡ, бының менән ғорурланам, үткәнебеҙ тураһында онтомайым, яҡты киләсәгебеҙгә ышанып йәшәйем. Бергә булып, бер-беребеҙгә ярҙам итеп, аңлашып йәшәгәндә генә ситтәр ҡыйырһыта алмаҫ, үҙ еребеҙгә үҙебеҙ хужа булырбыҙ.